Heger, Eduard, predseda vlády SR (2022-06-16):
Ďakujem veľmi pekne, pán predsedajúci. Vážené dámy, vážení páni, dovoľte mi, aby som vám predstavil stanovisko vlády Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Richardovi Sulíkovi, poverenému riadením Ministerstva hospodárstva Slovenskej republiky. Vláda Slovenskej republiky odmieta návrh na vyslovenie nedôvery podpredsedovi vlády a ministrovi hospodárstva Slovenskej republiky Richardovi Sulíkovi ako celok. K jednotlivým dôvodom uvádzaným v návrhu predkladá vláda Slovenskej republiky nasledovné stanovisko. Vláda Slovenskej republiky nevidí žiadny relevantný dôvod na vyslovenie nedôvery podpredsedovi vlády a ministrovi hospodárstva Slovenskej republiky Richardovi Sulíkovi a plne ho podporuje vo výkone funkcií. Slovensko ako aj ostatné krajiny v rámci EÚ a mnohé iné regióny sveta v súčasnosti čelia prudkému nárastu cien energií. Tento rast cien je spôsobený najmä celkovým nárastom celosvetového dopytu po energii, najmä po plyne, ktoré, ktorý súvisí s oživením hospodárstva, ako aj aktuálnym vojnovým konfliktom na Ukrajine. Ministerstvo hospodárstva Slovenskej republiky ani vláda Slovenskej republiky neregulujú ceny energií. Tiež nemôžu ovplyvniť vývoj cien energií komodity na veľkoobchodom trhu. Regulované zložky ceny sú stanovené, respektíve určované nezávislým regulátorom. Tie však nie sú dôvodom súčasnej situácie zvýšenia cien, naopak národný regulátor aj s využitím už realizovaných opatrení znížil výšku regulovaných poplatkov. Pre zníženie dopadov zvyšujúcich sa cien energií na odberateľov pripravili Ministerstvo hospodárstva Slovenskej republiky a Úrad pre reguláciu sieťových odvetví viacero opatrení. Ide konkrétne o zníženie nákladov podpory obnoviteľných zdrojov, zníženie tarify za prevádzkovanie systému, ako aj úpravu jej výšky na základe spotreby odberateľa a nakoniec aj zníženie regulovanej, regulovaných zložiek koncovej ceny, poplatkov za distribúciu a prenos elektriny a prepravu plynu. Všetky tieto opatrenia sa priamo premietli do ceny aj pre koncových odberateľov v priemysle predovšetkým však v sektore elekroenergetiky. Vďaka regulácii cien elektriny a plynu mal súčasný vývoj na trhu obmedzený vplyv na domácnosti. S cieľom zabrániť zvýšeniu cien v budúcnosti Ministerstvo hospodárstva Slovenskej republiky spolu s Ministerstvom financií Slovenskej republiky sa s akcionármi spoločnosti Slovenské elektrárne dohodli na riešení stabilizácie cien elektriny pre domácnosti na roky 2023 a ´24. Za týmto účelom podpísali dňa 16. februára 2022 memorandum o porozumení, o implementácii mimoriadnych opatrení na elimináciu dopadu nárastu cien elektrickej energie na vybrané skupiny odberateľov. Domácnosti vďaka tomuto opatreniu počas nasledujúcich dvoch rokov ušetria priemerne 500 eur. V súčasnosti sa finalizujú detaily implementácie tohto opatrenia. Ministerstvo hospodárstva Slovenskej republiky taktiež pripravilo riešenie s cieľom minimalizovať negatívne vplyvy cien plynu pre bytové domy so samostatnými kotolňami, ktoré nie sú pripojené na centrálne zásobovanie teplom a ktoré používajú plyn na výrobu tepla. Vo februári tohto roku bolo možné využiť opatrenie, ktoré pripravilo ministerstvo v spolupráci so štátnym SPP. Bytovým domom s vlastnou kotolňou ministerstvo ponúklo pevne určenú cenu plynu s odstupňovanou výškou koncovej ceny za dodávku plynu. Zároveň ministerstvo pripravilo novelu zákona č. 250/2012 Z. z. o regulácii v sieťových odvetviach, ktorá umožní domovým kotolniam od budúceho roku odberať plyn za regulované ceny, ako aj poskytnúť regulované ceny elektriny a plynu zariadeniam sociálnych služieb, čiže domovom seniorov a zariadeniam sociálnoprávnej ochrany detí. Novela zákona o regulácii je účinná od 1. apríla 2022. Od apríla tohto roka sa zmenili podmienky inštalovania tzv. lokálnych zdrojov. Odberatelia elektriny vrátane priemyselných si môžu inštalovať efektívnejšie zdroje na výboru elektriny z obnoviteľných zdrojov. Koncovému odberateľovi elektriny je tak umožnené zabezpečiť si výrobu lacnejšej elektriny z obnoviteľných zdrojov energie a zároveň môže dosiahnuť signifikantnú úsporu aj na regulovaných poplatkoch. V rámci rokovaní k sankciám na dodávky ropy a ropných výrobkov Slovensko dosiahlo pri negociáciách v Bruseli výsledok zohľadňujúci situáciu v Slovenskej republike, ako aj vývoj rokovaní v tejto otázke. V rámci negociácií boli zohľadnené informácie poskytnuté spoločnosťou Slovnaft, respektíve jej akcionárom. Pôvodne bolo v návrhu sankcií rokované trojročné prechodné obdobie. Následne sa zmenil navrhovaný koncept na neobmedzenú výnimku pre dodávku ruskej ropy ropovodmi, avšak s obmedzeniami vývozu produktov vyrobených z ruskej ropy. Slovnaft má 18 mesiacov, teda do 4. decembra 2023 čas, aby sa prispôsobil. Prvých osem mesiacov môže vyvážať výrobky bez obmedzení, ďalších desať mesiacov bez obmedzení do Česka. Ruská ropa sa však bude naďalej dovážať bez časového obmedzenia. Rovnako nebude mať Slovnaft zákaz vyvážať ďalšie petrochemické produkty na trhy mimo Slovenskej republiky. Pri všetkých týchto návrhov sa podpredseda vlády a minister hospodárstva a predseda vlády navzájom informovali. Koncept sankcií potvrdil predseda vlády spolu s ostatnými lídrami Európskej únie konsenzom dosiahnutým na rokovaní Európskej rady. Vzhľadom na uvedené skutočnosti vláda Slovenskej republiky nesúhlasí s návrhom skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Richardovi Sulíkovi poverenému riadením Ministerstva hospodárstva Slovenskej republiky. Pán Fico, už dva roky sa snažíte o rozvrat a prinášate do tejto spoločnosti zlobu. Chcete sa silou mocou vrátiť k moci a každý súdny človek v slovenskej spoločnosti to vidí a tomu rozumie. (Ruch v sále.) Ale naša vláda oslobodila od vplyvu mafie, ktorú ste vy tu chovali 12 rokov. A budeme, budeme pokračovať v tom, aby sme zabránili tomuto vplyvu mafie sa vrátiť spolu s vami. Ďakujem pekne, skončil som. (Potlesk.)